মোটেই ‘বল্লা’ কথা বলছে না ধোনির। প্রত্যাশিত ছন্দে নেই মাহি। আশা করা গিয়েছিল, নেতৃত্ব ছেড়ে দেওয়ার পরে ধোনির ব্যাটে প্রত্যাশিত ঝলক দেখা যাবে, সেই আশা পূরণ হয়নি সমর্থকদের। প্রথম তিনটে ম্যাচে ধোনির রান যথাক্রমে ১২ (নট আউট), ৫ এবং ১১।
এমন অবস্থায় সৌরভও কটুক্তি করে ধোনির যোগ্যতা নিয়ে সংশয় প্রকাশ করেছিলেন। বুধবার সর্বভারতীয় এক সংবাদমাধ্যমকে দেওয়া সাক্ষাৎকারে তিনি বলে দিয়েছিলেন, ‘আমি নিশ্চিত নই, ধোনি একজন ভাল টি টোয়েন্টি ক্রিকেটার কিনা! ও নিঃসন্দেহে ওয়ান ডে-তে একজন চ্যাম্পিয়ন ক্রিকেটার। তবে টি টোয়েন্টির প্রসঙ্গ এলে, শেষ দশ বছরে ধোনির অর্ধশতরানের সংখ্যা মাত্র একটি। এটা মোটেও ভাল পরিসংখ্যান নয়।’
এর পর পুণের দলনেতা স্মিথ ধোনির ফর্ম নিয়ে মন্তব্য করে বসলেন। তিনি বলে দিলেন, ‘ধোনির ফর্ম নিয়ে মোটেই চিন্তিত নই। এমএস একজন ক্লাস ক্রিকেটার। আমরা সবেমাত্র তিনটে ম্যাচ খেলেছি। আশা করছি, আগামী ম্যাচগুলোতে ব্যাট হাতে রান ফিরে পাবে ধোনি।’
সীমিত ওভারের ক্রিকেটে মহেন্দ্র সিংহ ধোনির দক্ষতা প্রশ্নাতীত। টি টোয়েন্টি হোক বা একদিনের ক্রিকেট— দুই ধরনের ক্রিকেটেই বিশ্বকাপ এনে দিয়েছেন দেশকে। নিজের ফর্ম নিয়ে প্রশ্ন ওঠায় ধোনির ব্যাট থেকে আগামীদিনে যে হেলিকপ্টার শট বেরিয়ে আসতে চলেছে, তাতে কোনও সন্দেহ নেই।